b'\n_START_ARTICLE_\nMadagaskarski prsta\xc5\xa1\n_START_SECTION_\nRasprostranjenost\n_START_PARAGRAPH_\nAj-aji \xc5\xbeive samo na Madagaskaru, na sjeverozapadnom i isto\xc4\x8dnom dijelu otoka.\n_START_SECTION_\nIzgled\n_START_PARAGRAPH_\nOvo je najve\xc4\x87i primat koji \xc5\xbeivi no\xc4\x87u. du\xc5\xbeina tijela mu je od 36 do 44 centimetra. Na tijelo se nadovezuje rep dug od 20 do 60 cm s dugim dlakama. Krzno im je crno s bijelim licem i donjim dijelom tijela. O\xc4\x8di su im sjajno \xc5\xbeute i vrlo velike kao i u\xc5\xa1i, a sluh izvanredan, \xc5\xa1to im je oboje vrlo korisno u mraku. Te\xc5\xa1ki su do 3 kg.\n_START_SECTION_\nNa\xc4\x8din \xc5\xbeivota\n_START_PARAGRAPH_\nAj-aj je \xc5\xbeivotinja koja \xc5\xbeivi no\xc4\x87u, i zbog toga ima vrlo velike o\xc4\x8di. Na svojim no\xc4\x87nim turama prelazi velike udaljenosti. Preko dana spava u gnijezdu u kro\xc5\xa1njama drve\xc4\x87a. Iako uglavnom \xc5\xbeivi na drve\xc4\x87u, kre\xc4\x87e se i po tlu. I u kro\xc5\xa1njama i na tlu se kre\xc4\x87e koriste\xc4\x87i sva \xc4\x8detiri ekstremiteta. Skokovima od grane do grane upravlja repom._NEWLINE_Oni u svom biotopu na odre\xc4\x91eni na\xc4\x8din zamjenjuju djetlovke. Njihov produ\xc5\xbeeni srednji prst je posljedica specijalizacije te vrste na\xc4\x8dinu kako se hrane. Aj-aj tim prstom lupka po drvetu i analizira odjek. Na taj na\xc4\x8din utvr\xc4\x91uje gdje je pod korom \xc5\xa1upljina u kojoj vjerojatno \xc5\xbeivi larva nekog kukca. Kad prona\xc4\x91e takvo mjesto, zubima "otvara" koru i svojim dugim srednjim prstom ulazi u kanal koji je napravila larva u kori drveta i izvla\xc4\x8di ju van. No, oni se ne hrane samo larvama. Jedu i orahe, nektar, vo\xc4\x87e, \xc5\xa1e\xc4\x87ernu trsku i gljive. \xc4\x8cini se, da im niti kokosovi orasi ne predstavljaju nikakav problem. _NEWLINE_Za svoje boravi\xc5\xa1te najra\xc4\x91e odabiru ki\xc5\xa1ne \xc5\xa1ume, ali su vrlo prilagodljivi._NEWLINE_Aj-aji su uglavnom samotnjaci, no primije\xc4\x87eno je i da dvije \xc5\xbeivotinje idu zajedno u potragu za hranom.\n_START_SECTION_\nRazmno\xc5\xbeavanje\n_START_PARAGRAPH_\nU vrijeme parenja kao i u ograni\xc4\x8denoj mjeri u razdoblju podizanja mladunca, aye-aye \xc5\xbeive u paru. O razmno\xc5\xbeavanju je vrlo malo poznato. \xc5\xbdenka svake dvije godine koti jedno mladun\xc4\x8de, uglavnom u listopadu ili studenom._NEWLINE_U zato\xc4\x8deni\xc5\xa1tvu mogu do\xc5\xbeivjeti do 25 godina.'